钦定古今图书集成/明伦汇编/氏族典/第285卷 > 黄灏
## 钦定古今图书集成/明伦汇编/氏族典/第285卷 > 黄灏

按《宋史黄灏传》：“灏字商伯，南康都昌人。幼敏悟强记，
入太学，擢进士第，教授隆兴府，知德化县，以兴学校、
崇政化为本。王蔺、刘颖荐于朝，除登闻鼓院。光宗即
位，迁太常寺簿，除太府寺丞，出知常州，提举本路常
平。乞归，幅巾深衣，骑驴匡山间，若素隐者。起知信州，
改广西转运判官，移广东提点刑狱，告老不赴，卒。灏”
性行端饬，以孝友称。朱熹守南康，灏执弟子礼。熹之
没，党禁方厉，灏单车往赴，徘徊不忍去者久之。